als_Latn dik_Latn sag_Latn
16 Shkurt 2015 - 20:19 - Dardan Velija
Nuk është shumë e vështirë që gjendja të shpjegohet duke fajësuar pangopësinë e këtij 2-300-ëshi. Në masë të madhe, në mungesë të emancipimit e edukimit shoqëror, ky grupim, i shtrirë në të gjitha partitë, u bazua në instinktet për ta shtrirë pushtetin e vet. Me një aftësi patologjike e të shpjegueshme ndoshta vetëm me terma biologjikë, ky grup ka arritur që në masë të madhe ta shuajë zërin intelektual, ta frikësojë zërin opozitar dhe të shtrijë tentakulat e veta kriminale në çdo segment të organizimit institucional.
Ky lloj sistemi ka arritur të blejë o memecojë edhe njerëz, të cilët tërë jetën e kanë sakrifikuar burgjeve si opozitarë. E në fund i ka përforcuar radhët me individë, në të cilët shoqëria ka pasur shpresë, të cilët duke djegur kredibilitetin e vet shoqëror, këtij grupimi i janë shndërruar në militantë.
Ky grupim ka shpenzuar pjesën më të madhe të energjisë në shtrirjen e pushtetit të vet. Mu si parazitët të cilët janë në gjendje ta hanë prenë deri në atë masë që pastaj ngordhin urie, ka vepruar edhe ky grupim zhvatës. Kanë parazituar derisa vendin e kanë bërë të pajetuar për një pjesë të mirë të popullsisë. Të dhënë pas gllabërimit, vendin e kanë lënë pa vizion zhvillimor e integrues.
Kosova është ndër gjashtë vendet me perspektivë evropiane të hapur. Varet në masë të madhe nga Kosova nëse ky vend hyn në BE brenda dhjetë vjetësh apo brenda 25 vjetësh, ose në rastin më të keq kurrë. Kjo është koha e fundit për të kapur trenin dhe për ta zënë Serbinë, të cilës ne ia dhamë një shtytje të mirë drejt integrimit.
Sado joshëse të jetë fajësimi i kllapës për gjendjen e mjeruar, kjo është më pak se gjysma e së vërtetës. E kujt tjetër mund t’i faturohet kjo gjendje e mjerë? A do të ishte e mundur të instalohej ky lloj sistemi pa miratimin e shoqërisë? Deri më tani zëri qytetar pothuajse nuk është dëgjuar dhe qytetari ka toleruar të gjitha vjedhjet që ky grupim e grupimet e tjera i kanë bërë. Tolerimi është miratim i heshtur.
Në mungesë të një vizioni të përbashkët popullor, p.sh. vizioni për zhvillim, sot nuk është fare e lehtë të organizohesh për kthim të dinjitetit.
Profesionistët e vendit janë bërë rrogëtarë dhe luftojnë me dhëmbë për të siguruar pozitat e tyre brenda klasës së mesme të vogël të vendit. “Titaniku” po zhytet e ata janë kapur me çdo kusht të sigurojnë kupetë e tyre në sektorin e klasës së mesme. Kanë kredi për të paguar e fëmijë për të shkolluar dhe nuk po duket që shumë nga ata janë të gjendje t’i përkushtohen vendit, për ta kthyer në binarët e zhvillimit e integrimit.
Po nëse profesionistët e intelektualët janë të zënë me ndërtimin e shtëpive të veta e edukimin e fëmijëve të vet, vendimet se si do të duket vendi dhe ku do t’i shkollohen fëmijët ua lënë antiprofesionistëve. Në këto kushte jemi miratues që pushtetin ta kenë dhe ta mbajnë, në masë të madhe, dallaverxhinjtë, badihavxhinjtë dhe parazitët.
Shumë pak njerëz të aftë janë të gatshëm sot të lënë punën e të bëhen vullnetarë. Në fakt kjo ka qenë situata që nga paslufta. Njerëzit e aftë janë bërë rrogëtarë dhe nuk kanë treguar guximin që të dalin e të përballen e ta vendosin vendin në binarët e perspektivës.
Ky është një fakt i dhimbshëm para së cilit i kemi mbyllur sytë. Në vitin 1999, me gjithë përkrahjen ndërkombëtare, ne do të duhej të zhvilloheshim dhe të ankoroheshim përfundimisht në kontinentin tonë. Po kujt duhet t’i faturohet humbja e 15 vjetëve? Jo vetëm cubave. Të gjithë ne që s’e kemi ngritur zërin, jemi bashkautorë. Me ngordhalaqësinë tonë, kemi miratuar që pak qindra veta të pasurohen në kurriz të potencialit zhvillimor e integrues të vendit. Ne që jemi bërë pjesë e formacionit të cubave. Ne që s’jemi organizuar bashkërisht për zhvillim, për integrim dhe për rend e ligj.
Përgjegjës është qytetari i thjeshtë. Përgjegjës për gjendjen e mjeruar është edhe ai qytetari që denjon të poshtërohet duke kaluar kufij ilegalisht e nuk ka guxim të dalë e të protestojë kundër rendit të cubave. Edhe një herë, sot politika në vend është bërë mekanizëm për pasurimin e nja 200-300 personave. I tërë mekanizmi shtetëror dhe i tërë potenciali shoqëror është orientuar ashtu që të pasurohen këta pak persona dhe vëllezërit, kunetërit e klanet e tyre. Potenciali integrues e zhvillimor i vendit po shkon huq.
E përgjegjës jemi të gjithë. Nuk mund të presim kot që të parazitojmë edhe një herë në intervenimin e NATO-s. Kësaj radhe, vendin duhet të vëmë në binarë vetë.
© KOHA.net
Do të mllefosen fort kur ndonjë historian i huaj apo publicist i guximshëm, apo edhe koleg i tyre vendës, të nxjerrë para publikut nj...
Problemi këtu është se ne, qytetarët dhe vdekatarët e zakonshëm, i mbajmë politikanët përgjegjës për mosveprime integruese e ...
Gratë dhe burrat e dy qeverive, ca manekinë tebdilë që po sfilojnë me veshje “Armani”, derisa prapa kanë kombet më leckamane të ...
Skandali i përgjimit të mijëra qytetarëve në Maqedoni shpalos një të vërtetë të tmerrshme: shteti fqinj i Kosovës dhe i Shqipë...
ec me kohën...
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn tur_Latn als_Latn als_Latn als_Latn als_Latn als_Latn